David Granger (rattikelkkailija)

David Granger (26. tammikuuta 1903 – 27. syyskuuta 2002) oli yhdysvaltalainen rattikelkkailija ja liikemies, joka kilpaili 1920-luvun lopussa. Granger voitti viiden miehen rattikelkkailun joukkuekilpailussa olympiahopeaa vuoden 1928 talviolympialaisissa St. Moritzissa.

Granger valmistui Yalen yliopistosta ja kävi myös Cambridgen yliopoiston Christ’s Collegea. Hän avioitui vuonna 1950 ja sai yhden pojan.

Granger työskenteli New Yorkin pörssissä meklarina. Hänellä oli siellä kaupankäyntioikeus pidempään kuin kenelläkään toisella, vuodesta 1926 kuolemaansa saakka vuoteen 2002. 23-vuotiaana Granger alkoi työskennellä isänsä perustamassa Wall Streetillä toimineessa Sulbacher, Granger & Co -yrityksessä ja osti pörssin kaupankäyntiin oikeuttaneen paikan 143 000 dollarin hinnalla. Hän työskenteli säännöllisesti pörssissä, kunnes hänen terveytensä alkoi heiketä joitakin vuosia ennen hänen kuolemaansa.

Granger osallistui toiseen maailmansotaan ja yleni majuriksi. Hänet palkittiin Brittiläisen imperiumin ritarikunnan kunniamerkillä hänen ansioistaan Britanniaan lähetettyjen lentokoneiden toimittamisessa. Hän loukkaantui vuonna 1975 New Yorkin Fraunces Tavernissa tapahtuneessa pommi-iskussa.

Yhdysvaltalaiset olympiamitalistit
Yhdysvaltalaiset rattikelkkailijat
Yhdysvaltalaiset liikemiehet
Vuonna 1903 syntyneet
Vuonna 2002 kuolleet